Rəssam Azərbaycanı beynəlxalq tədbirlərdə təmsil etməkdən imtina etdi - MEYDAN.TV\nRəssam Azərbaycanı beynəlxalq tədbirlərdə təmsil etməkdən imtina etdi\n“Küsəyənliyim həm də mənəvidir”\nYayımlandı: 20 Oktyabr 2021 12:25\n"“Mədəniyyət nazirinə müraciət etmişəm ki, dərdimi, sıxıntılarımı dinləsin"\nKarikaturaçı rəssam Seyran Cəfərli Azərbaycanı beynəlxalq tədbirlərdə təmsildən imtina edib.\nO bu barədə Meydan TV-yə açıqlama verib.\nRəssam bildirib ki, buna səbəb sənətinə layiqli dəyərin verilməməsidir: “Mədəniyyət naziri Anar Kərimova müraciət etmişəm ki, dərdimi, sıxıntılarımı dinləsin. İki aydan çox vaxt keçsə də, hələ cavab gəlməyib. Mədəniyyət Nazirliyinin işi ondan ibarətdir ki, bu sahədə çalışan insanlar: rəssam, heykəltaraş, musiqiçi və digərləri ilə maraqlansın. Karikatura Azərbaycan mədəniyyətinin bir qoludur. Ölkədə karikaturaçılar barmaqla sayılacaq qədərdir. Məhz buna görə Mədəniyyət Nazirliyi də bilməlidir ki, belə bir sənət adamı var. Ölkəni karikatura sahəsində tanıdan bir insanı, mədəniyyət naziri özü qəbul etməsə də, heç olmasa müavini dinləməlidir. Niyə karikaturaçılarla maraqlanmırlar? Niyə mən indiyə kimi öz ölkəmdə bir sərgi aça bilmirəm? Niyə prezidentin sənət adamları üçün də təyin etdiyi fərdi təqaüdü ala bilmirəm? On beş ildir ki, susuram. Ölkəni bu qədər təmsil etməyimin, mükafatlarımın qarşılığında niyə prezident təqaüdünə layiq görülməyim? Çox ciddi maddi sıxıntılarım var. İşləyirəm, amma çətinliklə yaşayıram. Normal iş masam yoxdur. Kitablarımı yeşiklərdə saxlayıram. Adi kitab şkafım yoxdur ki, mükafatlarımı və kitablarımı yığım. Prezident təqaüdü yaradıcı insanlara stimul vermək üçün nəzərdə tutulub. Rəssam heç olmasa kağızını ala bilsin. Öz mənəvi yaradıcılıq ehtiyaclarını ödəyə bilsin. Küsəyənliyim həm də mənəvidir. Çox təəssüf ki, öz ölkəmdə sənətimə dəyər verilmir. Karikaturaçı olaraq işimə dəyər verilməməsi mənə çox ağır gəlir”.\nKarikaturaçı beynəlxalq sərgilərdə bundan sonra Türkiyə təmsilçisi kimi çıxış edəcəyini söyləyir: “Öz sahəmin ustası olaraq Azərbaycanı beynəlxalq tədbirlərdə təmsil etməkdən həmişə qürur duymuşam. Lakin artıq yorulmuşam. Ona görə də mənəvi yorğunluğumu çıxarmaq üçün bundan sonra yarışlarda Türkiyəni təmsil edəcəyəm. İnsana layiqli dəyəri verəndə daha rahat olur. Bunu mən özüm deməməliyəm, dəyəri verməlidirlər. On beş il ərzində Azərbaycana beynəlxaq festivallardan yüz altmışdan çox mükafat gətirmişəm. Bunu hətta xaricdəki karikaturaçılar da təəccüblə qarşılayır, qəhrəmanlıq hesab edirlər. Səbəb odur ki, hər yarışda təqdim olunan üç min işin içindən ələnib seçilirsən. Əllidən çox beynəlxalq yarışın münsiflər heyətində iştirak etmişəm. Noyabrda Türkiyədə keçiriləcək “Uluslararası Organ Bağışı Karikatür Yarışması”da münsif üzvü kimi təmsil olunacağam. Avropadan Asiyaya qədər elə bir ölkə yoxdur ki, orada sərgim keçirilməsin, üstəlik, mükafat almayım. Belçikada sərgim açılanda cəmi on avro ilə gemişdim. Baxın, mən ölkəni belə təmsil etmişəm. Bu, Azərbaycanı təbliğ etmək deyil bəs nədir? Çəkdiyim karikaturalarda Azərbaycanda, həmçinin dünyada gedən proseslər, sosial sıxıntılar əks olunub. Heç vaxt kimdənsə nəsə ummamışam, özümü reklam etməmişəm. Həmişə mətbuatdan da qaçmışam. Bəzən soruşurlar ki, niyə özünü təbliğ etmirsən? Məgər özümü təbliğ etməliyəm? Deməliyəm ki, mən varam? Bunu deməməliyəm. Nazirlik özü sənət adamları ilə maraqlanmalı, problemlərini dinləməlidir”.\nNazirlik: "Seyran Cəfərli ilə əlaqə saxlanılıb, görüşə dəvət edilib”\nMədəniyyət Nazirliyinin Sənəd və vətəndaşlarla iş şöbəsinin müdiri İsmayıl Əbdüləzimov Meydan TV-yə bildirib ki, Seyran Cəfərlinin nazirliyə hər hansı rəsmi müraciəti daxil olmayıb: “Mövzunu ətraflı müzakirə edib, məsələni yoluna qoymaq məqsədilə Seyran Cəfərli ilə əlaqə saxlanılıb və Mədəniyyət Nazirliyinə görüşə dəvət edilib”.\nSeyran Cəfərli Meydan TV-əməkdaşı ilə söhbətində faktı təsdiqləyib: “Nazirlikdən mənimlə əlaqə saxladılar, şikayətimlə maraqlanıb, görüşə dəvət etdilər”.\nSeyran Cəfərli 1982-ci ildən “Kirpi” satirik jurnalında karikaturaçı kimi fəaliyyət göstərib.\n1992-ci ildə Azərbaycan Jurnalist Sənətkarlığı kursunu bitirib.\n2002-2005-ci illər “Molla Nəsrəddin” beynəlxalq karikatura müsabiqələrinin təşkilatçısı olub.\nMüxtəlif ölkələrində keçirilən beynəlxalq müsabiqə və sərgilərin münsiflər heyətinin üzvü olub.\n2002-ci ildən “WITTY WORLD” (ABŞ) elektron jurnalında karikaturaçılar qrupunun üzvüdür.\nBeynəlxalq karikatura yarışmalarında yüz altmışdan çox mükafat alıb.\nƏsərləri qızıl, gümüş, bürünc medallara və xüsusi diplomlara layiq görülüb, 200-ə yaxın kataloqlarda əsərləri çap olunub.\n2003-cü ildə “Karikaturistlər Birliyi”ni təsis edib.\n“Beynəlxalq Karikatura Xəbər Mərkəzi” saytının direktorudur. 2007-ci ildən “Don Kixot Karikatura Komitəsi”nin üzvüdür.\n2008-ci ildən “Yumor” satirik jurnalının təsisçisi və baş redaktorudur.\nPrezidentin fərdi təqaüdü – Heydər Əliyevin 2002-ci il 11 iyun tarixli fərmanı ilə ədəbiyyat, incəsənət xadimlərinə, elm, təhsil, mədəniyyət, iqtisadiyyat və digər sahələrdə əməyi olmuş şəxslərin xidmətlərinin qiymətləndirilməsi və onların sosial vəziyyətinin yaxşılaşdırılması məqsədi ilə təsis edilib.\nFərdi təqaüd 1450 manat olmaqla dövlət büdcəsi hesabına verilir.\nQısa link: www.mtv.re/az/b/zGR\nAna səhifə ▸ Mədəniyyət ▸ Rəssam Azərbaycanı beynəlxalq tədbirlərdə təmsil etməkdən imtina etdi\nBakıda keçirilən Beynəlxalq Qısa Filmlər Festivalının qalibləri açıqlanıb\nKinotənqidçi: “Mədəniyyət Nazirliyinin sifarişi ilə 3-4 film çəkməklə kino inkişaf etməyəcək”\nŞamil Əliyev: Tək kino çəkməklə iş bitmir…


Rəsmi Bakı ləzgilərin Azərbaycana qarşı ərazi iddialarını araşdırır\nSiyasət 15 May 2008 13:32 (UTC+04:00)\nAzərbaycan, Bakı, 15 may / Trend , müxbir E.Babayev/ Azərbaycanın Rusiyadakı səfirliyinin rəhbərliyi Moskvada keçirilən "Qafqaz albanları və ləzgilər" adlı konfransda Azərbaycana qarşı ərazi iddialarının səsləndirilib-səsləndirilmədiyini araşdırmağa başlayıb. "Konfransda Azərbaycanın ərazi bütövlüyünə qarşı hər hansı fikir səslənibsə, adekvat addımlar atılacaq", cümə axşamı Xarici İşlər Nazirliyinin (XİN) mətbuat katibi Xəzər İbrahim jurnalistlərə deyib.\nMayın 14-də RF prezidenti yanında Rusiya Dövlət Xidməti Akademiyasının və Federal Ləzgi Milli-Mədəni Muxtariyyətinin birgə təşkilatçılığı ilə Moskvada "Qafqaz Albaniyası və ləzgi xalqları: tarixi-mədəni irs və müasirlik" beynəlxalq simpoziumu keçirilib. Azərbaycan tərəfinin iştirakdan imtina etdiyi tədbir çərçivəsində, ləzgilərin Azərbaycana qarşı ərazi iddialarını özündə əks etdirən ədəbiyyat yayılıb.\nİbrahim bildirib ki, Azərbaycan öz ərazi bütövlüyünə qarşı istənilən addımı dəf etməyə hazırdır və bu iş uğurla həyata keçirilir.


Xüsusi istedada malik 1471 uşaq I sinfə gedəcək - Fleş 3 - Xəbərlər - Azadİnform İnformasiya Agentliyi\nXüsusi istedada malik 1471 uşaq I sinfə gedəcək\nSamir Soltanov/AZADİNFORM. Bakı Şəhəri üzrə Təhsil İdarəsinin (BŞTİ) tabeliyindəki ümumi təhsil məktəblərinə 6 yaşı cari ilin sentyabrın 16-dan dekabrın 31-dək tamam olacaq xüsusi istedada malik uşaqların I sinfə qəbulu üzrə müsabiqə başa çatıb.\nAzadinform xəbər verir ki, bu barədə BŞTİ məlumat yayıb. Bildirilir ki, müvafiq müsabiqədə iştirak etmək üçün 1769 uşağın sorğusu yerləşdirilib. Nəticədə 1471 uşaq müsabiqədə uğur qazanıb.\nCari ilin 16 sentyabr - 31 dekabr tarixlərində 6 yaşı tamam olacaq Təhsil Nazirliyinin birbaşa tabeliyindəki lisey və gimnaziyalara, eləcə də BŞTİ-nin nəzdindəki 287 nömrəli “Zəkalar” liseyi və 160 nömrəli Klassik Gimnaziyanın I sinfinə qəbul üzrə müsabiqədə iştirak edərək müvəffəq ola bilməyən uşaqlar da ümumi təhsil müəssisələrinə qəbul üçün müsabiqədə iştirak ediblər.\nMəktəbəhazırlıq qruplarını uğurla başa vuraraq müvafiq sertifikat almış, 6 yaşı cari ilin 16 sentyabr-31 dekabr tarixlərində tamam olacaq uşaqlar I sinfə müsabiqədənkənar qəbul ediliblər. Xüsusi istedada malik, 6 yaşı cari ilin sentyabrın 16-dan dekabrın 31-dək tamam olacaq uşaqların I sinfə qəbulu üzrə müsabiqə Azərbaycan Respublikası təhsil nazirinin “Xüsusi istedada malik uşaqların vaxtından əvvəl I sinfə qəbulu Qaydaları”nın təsdiqi barədə əmrinin tələblərinə müvafiq olaraq aparılıb.\n12.07.2017 11:22 / Baxılıb: 122 / Çap


Deputat: “PKK Azərbaycan üçün də təhlükədir”\n8 Fevral 2016 15:08\n"Dünyanın aparıcı dövlətləri hazırda PKK terror təşkilatına ciddi və birmənalı şəkildə dəstək verirlər”.\nBunu Publika.az-a Ana Vətən Partiyasının (AVP) sədri, millət vəkili Fəzail Ağamalı Türkiyə prezidenti Rəcəb Tayyib Ərdoğanın PKK-nın Qərb dövlətləri tərəfindən müasir silahlarla təmin olunması ilə bağlı dediklərinə münasibət bildirərkən söyləyib.\nF.Ağamalı deyib ki, edilən hərbi, siyasi və maliyyə dəstəyi sayəsində PKK terror təşkilatı Türkiyə kimi güclü dövlətə meydan oxuyur: “Əgər PKK-ya hərtərəfli kömək olmasaydı, o zaman Türkiyə bu terror təşkilatının izini çoxdan kəsib qurtarmışdı. Ancaq çox təəssüf ki, bir sıra dövlətlər yarandığı gündən indiyədək PKK-ya yaxından yardım göstərirlər. Onlar bunu Türkiyəyə təzyiq və təhdid göstərmək, Türkiyənin güclənməsinə qarşı çıxmaq üçün həyata keçirlər. Əks halda, PKK terror qruplaşması indiyədək bu qədər dayanıqlı ola bilməzdi. Bu gün Rusiya tərəfindən PKK-ya hərtərəfli yardım edilir. Hətta bəzi məlumatlara görə, PKK-nı vaxtilə SSRİ yaradıb.\nEyni zamanda, bu gün PKK Qərb, o cümlədən, ABŞ tərəfindən də ciddi müdafiə olunur. Diqqət etsək görərik ki, PKK ABŞ tərəfindən terror təşkilatı kimi tanınmır. Halbuki, PKK dünyanın ən qatı terror təşkilatlarından biridir. PKK-nın törətmiş olduğu faciələrin miqyası olduqca böyükdür. Ona görə də Türkiyə prezidenti Rəcəb Tayyib Ərdoğanın PKK ilə bağlı son açıqlaması tam reallığı əks etdirir. Faktiki olaraq indi Türkiyə təkcə PKK-ya qarşı deyil, həm də onun arxasında dayanan qüvvələrə və dövlətlərə qarşı da mübarizə və müharibə aparır. Lakin əminəm ki, Türkiyə gec-tez öz hədəfinə çatacaq. Türkiyənin başqa çıxış yolu da yoxdur”.\nÖlkəmizin PKK ilə bağlı Türkiyəyə dəstək verdiyini vurğulayan deputat qeyd edib ki, Azərbaycan bütün məsələlərdə olduğu kimi, PKK məsələsində də qardaş Türkiyənin yanındadır: “Digər tərəfdən isə Türkiyənin yetərincə iqtisadi və hərbi imkanları olduğu üçün Azərbaycanın bu istiqamətdə yardımına ehtiyacı yoxdur. Türkiyə öz qüdrətli ordusu, iqtisadi gücü və geostrateji yeri ilə dünyada tanınan dövlətdir. Ona görə də mən Türkiyənin PKK ilə bağlı Azərbaycandan hər hansı gözləntisi olduğunu düşünmürəm. Lakin bütün məsələlərdə olduğu kimi, PKK məsələsində də Azərbaycan Türkiyənin yanındadır. Hətta, bəzi informasiyalara görə, PKK-nın işğal olunan Azərbaycan torpağında -Dağlıq Qarabağda xüsusi təlim mərkəzləri fəaliyyət göstərir. Burada PKK terrorçuları təlim keçdikdən sonra Ermənistan ərazisi ilə Türkiyəyə göndərilirlər. Bu baxımdan, bizim də marağımızdadır ki, PKK-nın tezliklə kökü kəsilsin. Çünki PKK qardaş Türkiyə ilə yanaşı, Azərbaycan üçün də təhlükədir”.